આવો જ મારો એક બીજો મિત્ર છે ભૂપેન્દ્ર શાહ. તેની પણ ઘણી આગાહીઓ મિથ્યા ઠરી છે, પણ મારા કિસ્સામાં મને અચંબામાં નાખી દે એટલી હદે તેની એક-બે આગાહીઓ સાચી પડી છે. મારી મોટીબહેનને હૉસ્પિટલમાં દાખલ કરવામાં આવી હતી. હું જ્યોતિષમાં નથી માનતો એની ખબર હોવા છતાં મારા ભાઈઓએ મને આગ્રહ કર્યો એટલે મેં ભૂપેન્દ્રને પૂછ્યું : ‘બાનું શું લાગે છે ?’ પ્રશ્નકુંડળી મૂકી તેમણે ભવિષ્યવાણી ઉચ્ચારી : ‘બા દિવાળી નહિ કાઢે.’ બે દિવસ પછી મોટીબહેનને ઘેર લઈ આવ્યા. સારું થઈ ગયું. તે ઘરમાં હરતીફરતી થઈ ગઈ. તેણે મને ફોન કરી સમાચાર પૂછ્યા. મેં તેને જણાવ્યું કે બા બચી ગઈ છે, તારું ભવિષ્યકથન ખોટું પડ્યું છે. ટેવવશ ભૂપેન્દ્રએ હસીને મને કહ્યું કે દિવાળી હજી ક્યાં આવી છે ? અને એમ જ થયું. નવરાત્રિની આઠમે મોટીબહેન પાછી થઈ.